kardosdrur/scandi-wiki huggingface dataset:
Svend Horn

Svend Aage Pedersen Horn (11. marts 1906 i Risinge – 9. oktober 1992) var en dansk politiker (Socialdemokraterne) og minister.

Baggrund 
Horn blev født i Risinge i Flødstrup Sogn som søn af en husmand.
Han kom ud at tjene som 14-årig. 
Senere uddannede han sig som smed og arbejdede på Nyborg Jernstøberi.
Han flyttede til Nyborg og boede i Sprotoften.

Politisk virke 
Som smedelærling blev Horn medlem af Danmarks socialdemokratiske Ungdom.
Han var medlem af Folketinget i 1939-1973 og sekretær for den socialdemokratiske folketingsgruppe fra 1950 til 1965.

Han var formand for Storebæltskommissionen og trafikordfører for Socialdemokratiet.
I 28. november 1966 afløste han Kai Lindberg som Minister for offentlige arbejder i Regeringen Jens Otto Krag II, og han virkede som minister frem til 2. februar 1968.
I hans tid som minister blev en bro over Sallingsund vedtaget og en anlægslov for Citybanen, en tunnelbane i København, som aldrig blev realiseret.
Der blev også nedsat en trafikkommission.

Horn havde en lang række tillidsposter blandt andet:
 Landsformand for Foreningen NORDEN 1973-1975.
 Formand for Jernbanerådet
 Medlem af bestyrelsen for SAS

Svend Horn døde i 1992.

Forbindelse til KGB 
Svend Horn skulle i midten af 1960'erne være blevet hvervet af den sovjetiske efterretningstjeneste KGB på ideologisk grundlag. Horn var sekretær for den socialdemokratiske folketingsgruppe 1950-1965, medlem af Udenrigspolitisk Nævn 1964-66 og trafikminister 1966-68, og skal som sådan have videregivet oplysninger til KGB om bl.a. økonomiske forhold, dansk-sovjetiske forhold samt dansk udenrigspolitik. Forbindelse ophørte, da Horn i 1972 ikke blev genvalgt til Folketinget. 

Svend Horns familie og bekendte afviste, at han skulle have fungeret som KGB-agent.

Informationer om Horn var fremkommet til Politiets Efterretningstjeneste gennem agenten Oleg Gordijevskij, der dog ikke selv havde direkte adgang kilden.PET-Kommissionen skriver i sin beretning, udgivet i sommeren 2009, at det ikke med sikkerhed er muligt at afgøre, hvorvidt Horn havde været egentlig KGB-agent.

Henvisninger

Yderligere 
 HVEM-HVAD-HVOR 1968, Politikens Forlag, København 1967.

Danske ministre fra Socialdemokraterne
Transportministre fra Danmark
Formænd for Foreningen Norden
Tidligere folketingsmedlemmer fra Socialdemokraterne
Folketingsmedlemmer i 1930'erne
Folketingsmedlemmer i 1940'erne
Folketingsmedlemmer i 1950'erne
Folketingsmedlemmer i 1960'erne
Folketingsmedlemmer i 1970'erne
Personer i Kraks Blå Bog (afdøde)
Spioner fra Danmark
Camma Larsen-Ledet

Camma Sylvia Larsen-Ledet født Søgaard (22. oktober 1915 i Esbjerg – 12. august 1991 i Aabenraa) var en dansk politiker (Socialdemokraterne), minister og borgmester.

Hun blev født i Esbjerg som datter af kedel- og maskinpasser Albert Poulsen Søgaard og syerske Lucia Catharina Jochumsen Holm. 19. august 1939 blev hun gift med redaktør Clement Larsen-Ledet, søn af den navnkundige redaktør, politiker og afholdsmand Lars Larsen-Ledet.

Hun var minister for familiens anliggender i Regeringen Jens Otto Krag II fra 28. november 1966 til 2. februar 1968.

Hun blev senere borgmester i Aabenraa fra 1970 til 1986.

Kilder 
 HVEM-HVAD-HVOR 1968, Politikens Forlag, København 1967.
 Dansk Kvindebiografisk Leksikon om Camma Larsen-Ledet

Eksterne henvisninger 
 

Familie- og forbrugerministre fra Danmark
Danske ministre fra Socialdemokraterne
Tidligere folketingsmedlemmer fra Socialdemokraterne
Personer fra Esbjerg
Borgmestre fra Socialdemokraterne
Personer i Kraks Blå Bog (afdøde)
Personer i Dansk Biografisk Leksikon
Personer i Dansk Kvindebiografisk Leksikon
Kommunalbestyrelsesmedlemmer fra Socialdemokraterne
Folketingsmedlemmer i 1960'erne
Religionsfrihed

Tros- og religionsfrihed er en del af frihedsrettighederne og giver i det store hele mennesker lov til at have den tro, som de selv ønsker, uden den er dem påtvungen på nogen måde.

Med grundloven af 1849 indførtes i Danmark både borgernes fulde trosfrihed, samtidig med at det blev fastslået, at den evangelisk-lutherske kirke er den danske folkekirke. Dette Fremgår af grundlovens §4, der lyder: "Den evangelisk-lutherske kirke er den danske folkekirke og understøttes som sådan af staten." og §67, der lyder: "Borgerne har ret til at forene sig i samfund for at dyrke Gud på den måde, der stemmer med deres overbevisning, dog at intet læres eller foretages, som strider mod sædeligheden eller den offentlige orden." Derudover omhandler §68, §69, §70 og §71 alle religionsfrihed.

Danmark har tilsluttet sig Den Europæiske Menneskerettighedskonvention, hvis artikel 9 giver ret til frihed for tanke, samvittighed og religion. Dette indbefatter retten til at skifte religion eller overbevisning, samt til at følge sin religion eller overbevisning ved tilbedelse, undervisning, praksis og overholdelse, under visse begrænsninger der er "foreskrevet ved lov" og er "nødvendige i et demokratisk samfund".

Statsstøtten til den danske folkekirke sker dels i form af helligdagslovgivning og kirkelig lovgivning, dels økonomisk og administrativt i form af bidrag til præstelønninger, kirkerestaureringer, opkrævning af kirkeskat og opretholdelse af et kirkeministerium og stiftsstyrelser.

Referencer

Se også 
 Torda-ediktet

Borgerrettigheder
Frihed
Lindy Hop

Lindy Hop (eller Lindyhop) er den originale swingdans fra slutningen af 1920'erne og 1930'erne, og opstod i Harlem, New York. Den udøvedes til musikken fra de store bigbands og var meget populær blandt de sorte amerikanere. De hvide tog dansen til sig og omdøbte den til jitterbug.

Et af de store navne inden for lindy Hop var Frankie Manning. Det mest berømte klip fra lindy hoppens storhedstid stammer fra filmen Hellzapoppin'

Dansen udviklede sig så den passede med tidens musik og inkorporerer elementer fra 20'ernes charleston og 10'ernes cakewalk, og danner grundlag for rock'n'roll, jive og moderne dansk jitterbug. Dansen gør også god brug af jazz-trin og variationer der i dag ses i meget solodans som f.eks. jazzballet.

I modsætning til de efterfølgende stilarter var den oprindelige par-dans en social dans a la tango og salsa, og den kræver ikke nogen fast partner.

Lindy Hoppen fik et comeback i 1980'erne og danses mange i lande ud over hele verden. I København undervises der i Lindy Hop  flere danseskoler.

Referencer 

Danse
Århus by night

Århus by Night er en dansk film fra 1989, skrevet og instrueret af Nils Malmros. I 1990 modtog Tom McEwan Robert for årets mandlige birolle for sin præstation i filmen.

Handling 
En ung århusiansk filminstruktør skal i gang med sin første film på stort budget. En film om hans egen barndom. Man følger filmens besværlige tilblivelse: den idealistiske og ambitiøse men umodne instruktør har problemer med skuespillerne og er tillige forelsket i den kvindelige hovedrolleindehaver. Endnu større problemer har han med det tekniske hold fra København. De brovtende københavnere har ikke meget til overs for århusianerne og de insisterer på at holde fri om aftenen hvor der skal drikkes og scores damer.

Medvirkende
 Thomas Schindel, Frederik, filminstruktør
 Tom McEwan, Ronnie
 Michael Carøe, Flemming Jørgensen
 Søren Østergaard, Deleuran
 Lars H.U.G., Anton
 Line Arlien-Søborg, Lisa
 Niels Henrik Markvad, Michael, Lisas fyr
 Ghita Nørby, Frederiks mor
 Jørgen Kristian Schindel, Frederiks far
 Thomas Howalt Olsen, Jolle
 Vibeke Borberg, Pernille
 Robert Gellin, Filmarbejder
 Steen Stig Lommer, Filmarbejder
 Dennis Otto Hansen, Filmarbejder
 Henrik Tolboe, Knold
 Carsten Gjørtz, Tot
 Mads Jakob Poulsen, Freddy, Frederik som barn
 Thomas Rasmus Sørensen, Freddys kammerat
 Søren Bærentzen, Freddys kammerat
 Suzette Kempf, Johanne
 Eva Maria Zacho, Alice, pige der bider negle
 Peter Friis, Rødder der overfalder Frederik
 Ejner Andersen, Rødder der overfalder Frederik
 Michael Nørgaard, Rødder der overfalder Frederik
 Ilse Dickers, Dame på restaurant
 Elsebeth Bach Brixen, Randi
 Karin Flensborg, Randis mor
 Jens Søren Lykke, Randis far
 Linda Andersen, Mie, massagepige
 Vibeke Ankjær Axværd, Pia, massagepige
 Inger Gundersen, Servitrice i "Hvalrossen"
 Hans Otto Hjort Hansen, Ung mand på banegårdsplads
 Ib Tardini, Fuld mand

Referencer

Eksterne henvisninger 
 

Danske film fra 1989
Dansksprogede film
Film instrueret af Nils Malmros
Spillefilm fra Danmark
Den røde tråd (film)

Den røde tråd er en dansk film fra 1989. Filmen bliver også kaldt Shu-bi-dua-filmen. Den blev indspillet efter at Michael Bundesen var kommet tilbage i gruppen og albummet Shu-bi-dua 12 ikke havde opnået så stor succes. Manuskriptet blev skrevet af Bundesen, Michael Hardinger og Jørgen Thorup, mens Piv Bernth instruerede

Filmen blev sablet ned af anmelderne, og den blev langt fra nogen publikumssucces.

I 2010 blev filmen udgivet på DVD for første gang, da den var med i bokssættet Shu-bi-dua 1-18, der indeholdt hele gruppens bagkatalog. I forbindelse med udgivelsen blev filmen vist i biografen ved en formiddagsvisning i København og Aarhus, hvor hhv. Michael Bundesen og Michael Hardinger præsenterede filmen.

Medvirkende 
Thomas Eje
Michael Bundesen
Michael Hardinger
Claus Asmussen
Jørgen Thorup
Ulf Pilgaard
Birgit Sadolin
Claus Ryskjær

Referencer

Eksterne henvisninger 
 

Shu-bi-dua
Danske film fra 1989
Dansksprogede film
USG

Universitetets og øvrige Læreanstalters Studenter-Gymnastik (USG) er en idrætsforening for uddannelsessøgende hjemmehørende i Københavns Kommune. 

USG er stiftet af:
Københavns Universitet
Danmarks Farmaceutiske Højskole
Den Kongelige Veterinær- og Landbohøjskole
Handelshøjskolen
Det Kongelige Danske Kunstakademi
Det Kgl. Danske Musikkonservatorium.

Undervisning i alt fra volleyball til Jitterbug/Lindy Hop.

Kilder/henvisninger
 http://www.usg.dk/ 

Idrætsforeninger i Danmark
Sportsklubber i København
Operation Stösser

Operation Stösser var den ene af to tyske specialmissioner under Ardenneroffensiven. Den blev ledet af oberst Friedrich August von der Heydte. Den anden specialmission var Operation Greif. Operationen blev udtænkt sidst i november 1944. Efter planen skulle en gruppe faldskærmssoldater under ledelse af von der Heydte foretage natudspring bag de allierede linjer. Her skulle de indtage et vigtigt vejkryds nær Malmedy. Von der Heydte og hans mænd havde ordre til at indtage og holde vejkrydset i 24 timer, hvor de efter planen ville blive undsat af 12. SS panserdivision Hitlerjugend. Meningen var at forsinke de allieredes forsyninger af materiel og forstærkninger.

Udførslen 
Operation Stösser var oprindelig planlagt til at begynde i de tidligt den 16. december, men blev udskudt en dag pga. dårligt vejr og mangel på brændstof. Det nye nedkastningstidspunkt blev sat til kl. 03 den 17. december. Nedkastningszonen var 11 km nord for Malmedy og målet var Baraque Michel-vejkrydset.

Lige efter midnat mellem den 16. og 17. december lettede 112 Ju 52-transportfly med omkring 1.300 fallschirmjäger (tyske faldskærmstropper). Den nat blæste en kraftig snestorm over området med lave skyer. Som følge af det dårlige vejr kom mange fly ud af kurs, og nogle faldskærmssoldater blev nedkastet 12 km fra den planlagte zone. Kun en lille del af den samlede styrke landede i umiddelbar nærhed af zonen. Den stærke vind greb de faldskærmssoldater, der rent faktisk var blevet kastet over landingszonen, og gjorde deres landing meget hård.

Ved middagstid lykkedes det at samle en gruppe på ca. 300 mand, men denne styrke var for lille til at stille noget op mod de allierede styrker. Oberst von der Heydte opgav derfor planen om at tage vejkrydset og beordrede sine mænd til at genere de allierede styrker i området med guerrilla-lignende angreb.

Den store spredning af de tyske fallschirmjäger førte til rapporter om tyske nedkastninger over hele Ardennerne. Det fik de allierede til at tro, at en hel division faldskærmstropper var blevet nedkastet. Det skabte en del forvirring og fik de allierede til at allokere tropper til at sikre deres bagtrop, i stedet for at sende dem til fronten og bekæmpe det egentlige tyske angreb.

Ekstern henvisning 
 Battle of the Bulge (Operation Stösser) 

Støsser, Operation
Støsser, Operation
Ray Davies

Ray Davies (født Raymond Douglas Davies 21. juni 1944 i Muswell Hill, London) er en engelsk sanger, sangskriver og guitarist m.m. Han er kendt fra rockgruppen The Kinks (1963-96), som han dannede sammen med broderen, guitaristen Dave Davies (født 3. februar 1947).

The Kinks brød igennem med deres tredje single, You Really Got Me, og fulgte successen op med adskillige Ray Davies-sange som All Day and All of the Night, Sunny Afternoon, Dead End Street, Dedicated Follower of Fashion, Waterloo Sunset, Days og Lola. I begyndelsen af 1970'erne, hvor Davies iscenesatte store teatermusicals med sit band, dalede gruppens brede popularitet. The Kinks formåede dog senere at skabe et come back og fik bl.a. succes med sangen Come Dancing fra 1983. Gruppen udgav sin hidtil sidste plade, Phobia, i 1993 og spillede sin sidste koncert i Norge i 1996. Gruppen er dog aldrig officielt blevet opløst, ligesom der til stadighed verserer rygter om en mulig gendannelse af The Kinks også fra brødrene Davies selv. 

Siden 1990'erne har Ray Davies, som møder tiltagende anerkendelse for sit livsværk, bl.a. opsat teaterforestillinger, udgivet erindringerne X-Ray (1994), novellesamlingen Waterloo Sunset (1997) og i en årrække dertil turneret med oplæsnings- og musikforestillingen Storyteller. 

I februar 2006 udgav Ray Davies sit roste og første egentlige solo-udspil Other People's Lives. Udsendte i oktober 2007 "Workingman's cafe", der var indspillet i Nashville uden at lyde ret meget af country. Pladen blev i første omgang distribueret gratis gennem den britiske avis "Sunday Times". Pladen blev forholdsvis positivt modtaget af både anmeldere og pladekøbere. 

16. marts 2017 blev Ray Davies på Buckingham Palace slået til ridder af Prince Charles og kan herefter kalde sig Sir Ray.

Diskografi 
Se endvidere The Kinks.

 Return To Waterloo (soundtrack) (1985)
 Storyteller (live-album m.m.) (1998)
 Other People's Lives (2006)
 Workingman's Cafe (2007)

Eksterne henvisninger 
 

Musikere fra England
Rockmusikere fra Storbritannien
Guitarister fra Storbritannien
Komponister fra England
The Kinks
Landbrugsministeriet

Landbrugsministeriet blev oprettet 22. maj 1896 forbindelse med dannelsen af Ministeriet Reedtz-Thott.

Ministeriets område blev udskilt fra Indenrigsministeriet og varetog i begyndelsen administrationen af både Landbrugs- og fiskeriområdet. I 1929 blev Fiskeridirektoratet en del af et nyoprettet Søfarts- og Fiskeriministerium men i 1935 atter overført til Landbrugsministeriet. I forbindelse med dannelsen af Regeringen Hans Hedtoft I i 1947 blev Fiskeriministeriet udskilt som et selvstændigt departement.

Ministeriet blev efter Folketingsvalget i 1994 igen sammenlagt med Fiskeriministeriet som Ministeriet for Landbrug og Fiskeri. I 1996 fik ministeriet bl.a. tilført myndigheden over Levnedsmiddelkontrollen for at skabe en samling af kontrol og administration af alle fødevareområder og ministeriet omdøbt til Fødevareministeriet. (Dog hedder det stadig Ministeriet for Fødevarer, Landbrug og Fiskeri i visse publikationer på nettet.)

Se også 
 Danske landbrugsministre

Kilder 
 Michael Hertz, Et ministerium finder sin form – Landbrugsministeriet 1896-1923, G.E.C. Gad, 1996. .

Ekstern henvisning 
 Fødevareministeriet

Danske ministerier
Fiskeriministeriet

Fiskeriministeriet blev skabt som et selvstændigt departement i forbindelse med dannelsen af Regeringen Hans Hedtoft I i 1947. Allerede i perioden 1929-1935 havde Fiskeridirektoratet imidlertid været udskilt i Ministeriet for Søfart og Fiskeri.

Ministeriet bestod frem til 1994, hvor det blev lagt sammen med Landbrugsministeriet i Ministeriet for Landbrug og Fiskeri, der i 1996 ændrede navn til Fødevareministeriet

Se også 
 Danske fiskeriministre

Danske ministerier
Fødevareministre fra Danmark



Danske fødevareministre

Danske landbrugsministre

Danske fiskeriministre

Eksterne kilder/henvisninger 
 Fødevareministeriets hjemmeside – Tidligere ministre

Referencer

 
 
 
Lister over ministre fra Danmark
Kristen Bording

Kristen Mortensen Bording (11. april 1876 i Kragelund – 26. september 1967 i København) var en dansk politiker (Socialdemokraterne) og mangeårig landbrugsminister. Med sine i alt 7852 dage som minister havde Bording i mange år rekorden som den dansker, der havde været minister i længst tid siden Systemskiftet - indtil rekorden blev slået af Venstremanden Bertel Haarder i 2016.

Liv og karriere 

Kr. M. Bording var født i Kragelund mellem Horsens og Vejle. Søn af gaardejer L. P. Kristensen, Bording. Valgt til Folketinget den 21. september 1920 i Ringkøbing Amt, Herning Opstillingskreds frem til folketingsvalget 28. oktober 1947. Landbrugsminister 1924-26, 1929-1945 og 1947-50.

Kilder 

 Gunnar Fog-Pedersen, Vor Regering og Rigsdag, Nordisk Forlag, København 1938.

Eksterne henvisninger 
 

Landbrugsministre fra Danmark
Danske ministre fra Socialdemokraterne
Tidligere folketingsmedlemmer fra Socialdemokraterne
Landmænd fra Danmark
Folketingsmedlemmer i 1920'erne
Folketingsmedlemmer i 1930'erne
Folketingsmedlemmer i 1940'erne
Personer i Kraks Blå Bog (afdøde)
Dave Davies

Dave Davies (født 3. februar 1947 i Muswell Hill, London) er en engelsk guitarist, sanger og sangskriver. Spillede 1963-96 i rockgruppen The Kinks sammen med sin bror, Ray Davies (født 21. juni 1944).
Han fungerede hovedsageligt som leadguitarist i The Kinks, men skrev og sang også flere sange (heriblandt "Death of a clown", "Living on a thin line" og "Love me 'till the sun shines"), flere af hvilke blev udgivet som Dave Davies-singler, selvom de optrådte på Kinks-plader. Har siden bruddet med The Kinks udgivet en række soloplader.

Han blev i 2004 ramt af et slagtilfælde. Han er nu på benene igen, men er ude af stand til at turnere.

Eksterne henvisninger 
 www.DaveDavies.com  – Dave Davies officielle hjemmeside
 

Rockmusikere fra Storbritannien
Guitarister fra Storbritannien
Sangere fra England
The Kinks
Jozefina Topalli

Jozefina Topalli (Coba) er en albansk politiker. Hun er født 26. november 1963 i Shkodra.

Hun er uddannet i matematik og jura og har været på studieophold på Universitetet i Padova i 1995.

Hun har været ansat i Handelskammeret i Shkodra, og har senere været lærer ved og kansler for Universitetet i Shkodra.

Hun er et fremtrædende medlem af Demokraterne og blev næstformand efter Genc Pollo. Hun har været næstformand for Parlamentet og blev parlamentsformand efter valget i 2005.

Eksterne henvisninger 

 Parlamentets web-site

 Kilde: Bjørn Andersen: Albansk navnebog 2000

 Kilde: Bjørn Andersen: Albansk Almanak, 1999 ff.

Politikere fra Albanien
Personer fra Shkodër
Softwareudvikling

Softwareudvikling (fra engelsk software development) er et fagområde som omhandler at systematisk designe, programmere, teste og vedligeholde software. Softwareudvikling foretages typisk af personer, der er uddannet inden for datalogi med en kandidatgrad, mastergrad eller Ph.D. selvom også en bachelor er acceptabel.

Ifølge softwareudvikler Eric Sink, er der forskel på systemdesign, softwareudvikling og programmering. Allerede på nuværende tidspunkt er der på arbejdsmarkedet forskel på programmører og udviklere, hvor den som implementer ikke er den samme som den, der designer klassestrukturen eller klassehierarkiet. Dog ender mange udviklere med at blive softwarearkitekter, der specifikt designer arkitekturer i flere niveauer og designer interaktionen imellem komponenterne i større softwaresystemer.

Software er instruktionerne som fortæller computere hvad de skal gøre. Over alt i den moderne verden findes software, fra medicinsk udstyr til i en atomreaktor og computerspil. Små stumper af software findes i ting som mikrobølgeovne og komplekst software findes i styringssystemerne til rumfærgen. Mange programmer indeholder millioner af linjer af kildekode og har strenge krav til opførsel.

Hensigten med fagområdet er at lave billigere og mere pålidelig software, samtidig med at det skal gøre arbejdet nemmere for programmørerne.

Se også 
 Information Engineering

Noter

Eksterne links 

 
Databehandling
Besnik Mustafaj

Besnik Mustafaj er en albansk politiker. Han er født 4. september 1958 i Bajram Curri.

Han er uddannet i fransk sprog fra Tiranas Universitet i 1982, har undervist på universitetet og været beskæftiget med journalistisk og redaktionelt arbejde.

Han var i 1990 blandt stifterne af Demokraterne og har været et fremtrædende medlem siden.

Han var ambassadør i Frankrig og ved UNESCO fra 1992 til 1997.

I perioden fra 1999 til 2005 var han sekretær for udenrigspolitik hos Demokraterne og medlem af parlamentets udenrigsudvalg.

Efter valget i 2005 blev han udenrigsminister; han indgav sin afskedsbegæring i slutningen af april 2007 og erstattes med Lulzim Basha.

Eksterne henvisninger 

 Opslag på Albaniens Parlaments web-site

 Biografi på det albanske udenrigsministeriums web-site

 Kilde: Bjørn Andersen: Albansk Almanak, 1999 ff.

Politikere fra Albanien
De fem herskerteknikker

De fem herskerteknikker forekommer i den norske kvindeforsker Berit Ås' artikel fra 1979 om begrebet herskerteknikker. De var oprindeligt formuleret af den norske filosof og psykolog Ingjald Nissen i bogen Psykopaternes diktatur fra 1945. Ås reducerede Nissens oprindelige ni herskerteknikker til fem og hævdede i 1979, at de anvendes på særlige måder overfor kvinder (f.eks. i debatter), skønt de i princippet kan anvendes overfor alle undertrykte grupper.

Herskerteknikker 
Teknikkerne er
 Usynliggørelse – individet overses
 Latterliggørelse – personens indsats hånes eller latterliggøres
 Tilbageholdelse af information – personen holdes i uvidenhed om ting, andre som en selvfølge informeres om
 Dobbeltafstraffelse – ligegyldigt hvad personen gør, mødes den med bebrejdelse. Det er et lån fra den amerikanske sociolog Robert K. Merton (1910-2003), der opsummerede dobbeltafstraffelsen som Damned if you do, damned if you don't 
 Påføring af skyld og skam latterliggørelse, ydmygelse og ærekrænkelse

Henvisninger 

 

Feminisme
Psykologisk manipulation
Datamatiker

Datamatiker er betegnelsen for en person, der har gennemgået Datamatikeruddannelsen (formelt: Datamatiker AK). Datamatikeruddannelsen er en kort videregående uddannelse (KVU), der udbydes på en række af landets erhvervsakademier. Uddannelsen er berammet til 2½ år.

Historie

Datamatikeruddannelsen startede som forsøgsuddannelse i 1984 ved Købmandsskolens Edb-skole i Fiolstræde, København. Ordet datamatiker er meget ældre end den uddannelse, der tog betegnelsen op og skabte en mere veldefineret betydning.

I 2022 udbydes uddannelsen 15 steder i Danmark 
fremgår det af danmarkskort på UG.dk

Østdanmark

 København
 Kongens Lyngby
 Roskilde
 Næstved

Syddanmark

 Sønderborg
 Tønder
 Esbjerg
 Vejle
 Odense

Midtjylland og Nordjylland

 Aalborg
 Aarhus
 Grenaa
 Skive
 Herning

Referencer

Eksterne henvisninger 
 Beskrivelse og de udbydende skoler 

Stillingsbetegnelser
Korte videregående uddannelser i Danmark
Harold Bloom

Harold Bloom (født 11. juli 1930, død 14. oktober 2019) var en internationalt anerkendt litteraturkritiker og litteraturteoretiker. Han var Sterling Professor of the Humanities på Yale University og Berg Professor of English på New York University. Han har skrevet mere end tyve bøger, der spænder lige fra forsvar for den engelske romantiske digtning i det 19. århundrede til kommentarer om religion. Bloom har gået imod teoretiske tilgange som marxisme, new historicism og postmodernisme.

Et bemærkelsesværdigt træk i Blooms udvikling er, at han i sammenhæng med at blive interesseret i navne som Ralph Waldo Emerson og Sigmund Freud udforskede ældre mystiske traditioner som gnosticisme, Kabbala og hermetisme. Disse inspirationskilder har han formået at inkorporere i sin fortolkningsteori.

Ekstern henvisning 
 Engelsksproget interview med Harold Bloom

Litteraturhistorikere
Ansatte ved Yale University
Videnskabsfolk fra USA